**Հելենա Կագան** (եբրայերեն՝ הלנה כגן‎, սեպտեմբերի 25, 1889(1889-09-25), Տաշքենդ, Թուրքեստան, Ռուսական կայսրություն - միգուցե սեպտեմբերի 24, 1978(1978-09-24), Երուսաղեմ, Իսրայել), բժիշկ, մանկաբուժության ռահվիրա Իսրայելում, ակտիվ գործունեություն է ծավալել Երուսաղեմում։ Պատասխանատու է եղել Իսրայելում առողջապահության խթանման համար։ Աշխատել է Հադասսա կազմակերպության հովանու ներքո, բուժել տեղի երեխաներին անկախ իրենց ծնողների կրոնական պատկանելությունից։

Կենսագրություն
--------------

Հելենա Կագանը ծնվել է Տաշքենդում, Ուզբեկստան հրեա ամուսիններ Մոշե և Միրիամ Կագանների ընտանիքում։ Նրանք ունեին նաև մեկ որդի՝ Նոախը։ Հելենայի հայրն ինժեներ էր, և երբ նա հրաժարվեց քրիստոնեություն ընդունել, կորցրեց աշխատանքը։ Ծնողները կարողացան վճարել Հելենայի և նրա եղբոր կրթության վճարը, և նրանք դպրոցն ավարտեցին 1905 թվականին։

Կագանը դաշնամուրի դասեր է առել Բեռնի կոնսերվատորիայում, բժշկություն ուսանել է Բեռնի համալսարանում, որն ավարտել է 1910 թվականին և Բեռնում մասնագիտացել մանկաբուժության բնագավառում։

1936 թվականին Կագանն ամուսնացել է Բուդապեշտի լարային քառյակի անդամ, ջութակահար Էմիլ Հաուսերի հետ և հիմնադրել է Երուսաղեմում Պաղեստինի երաժշտական ակադեմիան։ Կագանը երեխաներ չի ունեցել։ Մահացել է 1978 թվականի օգոստոսի 22-ին։

Բժշկական գործունեություն
------------------------

Հելենա Կագանի տունը, Մարգարեների փողոց, Երուսաղեմ
1914 թվականի գարնանը Կագանը տեղափոխվել է Երուսաղեմ։ Բժշկական գործունեություն իրականացնելու համար չի կարողացել լիցենզիա ստանալ և որոշել է տնային կլինիկա բացել և դասավանդել երիտասարդ արաբ և հրեա կանանց, վերապատրաստելով նրանց որպես բուժքույր և մանկաբարձ։

1916 թվականին, երբ վերջին երկու տղամարդ բժիշկները քաղաքից հեռացան Օսմանյան իշխանությունների կողմից, Կագանը վճռական դեր խաղաց խոլերայի համաճարակի օրերին և նրան շնորհվեց պատվավոր լիցենզիա, որից հետո նա սկսեց աշխատել մանկական հիվանդանոցում՝ դառնալով երկրում առաջին մանկաբույժը և միակ կին մանկաբույժը Օսմանյան Կայսրությունում։ Մինչև 1925 թվականը եղել է հիվանդանոցի մանկական բաժանմունքի վարիչ, այնուհետև Երուսաղեմի հին քաղաքում աշխատել Նորածին արաբ երեխաների տանը և մինչև 1948 թվականը ղեկավարել այդ կենտրոնը։ Հելենա Կագանը *Histadrut Nashim Ivriot* (Հրեա կանանց կազմակերպություն) հիմնադիրներից մեկն է, որը դարձավ Կանանց միջազգային սիոնիստական կազմակերպության տեղական բաժանմունք։

1927 թվականին Կագանը հիմնադրել է Իսրայելի մանկաբուժության ասոցիացիան։ Նույն տարում նա անօթևան երեխաների համար ապաստան է բացել, իսկ աշխատող մայրերի համար՝ առողջապահական կենտրոն Երուսաղեմի հին քաղաքում։ 1936 թվականին Բիկուր Խոլիմ հիվանդանոցում հիմնադրել է մանկաբուժության բաժինը և մինչև 1975 թվականը ղեկավարել այն։ 1947 թվականին ընտրվել է Երուսաղեմի հրեական համալսարանի հոգաբարձուների խորհրդի անդամ, 1965 թվականին դառնալով կին փոխնագահը։

Մրցանակներ և ճանաչում
---------------------

1975 թվականին Կագանն արժանացել է Իսրայելի մրցանակին հասարակության և պետության համար համայնքային ծառայության ներդրման համար։ 1962 և 1968 թվականներին Բիկուր Խոլիմ հիվանդանոցի մանկաբուժության բաժինը և Երուսաղեմի Կատամոն հրեական թաղամասի համայնքային կենտրոնը անվանվել են Հելենա Կագանի անունով։ Կյանքի վերջին տարիներին Կագանը եղել է Իսրայելի առողջապահության նախարարության խորհրդատու, մանկական խորհրդատվական աշխատանք իրականացրել տանից։

Տես նաև
-------

* Իսրայելի մրցանակի դափնեկիրներ
* Առողջապահությունն Իսրայելում

Ծանոթագրություններ
------------------

1. 1 2 3 4 5 6 7 8  Library of Congress Authorities — Library of Congress.
2. 1 2 3  «Who was Helena Kagan?». Արխիվացված է օրիգինալից 2017 թ․ փետրվարի 11-ին. Վերցված է 2018 թ․ դեկտեմբերի 25-ին.
3. 1 2 3 4  Helena Kagan. Jewish Women's Archive
4. 1 2 3 4 5  Women in Medicine: An Encyclopedia
5. 1 2 3  Helena Kagan Dies at 88
6. ↑  It Takes a Dream: The Story of Hadassah. Gefen Publishing House Ltd.
7. ↑  Journal of Medical Biography
8. ↑  Windsor, Laura Lynn (2002). *Women in medicine: an encyclopedia*. ABC-CLIO. էջ 117. ISBN 978-1-57607-392-6.
9. ↑

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Հելենա Կագան» հոդվածին։ |

|  |  |  |
| --- | --- | --- |
| 

|  |  |
| --- | --- |
|  ⛭   Չափորոշչային վերահսկողություն | ISNI: 0000000434131324 · LCCN: no2016034989 · VIAF: 308277690 · WorldCat VIAF: 308277690 |

 |